

**KONFEDERÁCIA ODBOROVÝCH ZVÄZOV SLOVENSKEJ REPUBLIKY**



Materiál na rokovanie

HSR SR 6.11.2017

bod 4

S T A N O V I S K O

**k Informácii o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v SR**

1. **Popis materiálu**

Informácia o stave implementácie Slovenského kvalifikačného rámca (SKKR) a Národnej sústavy kvalifikácií (NSK) obsahuje zhrnutie procesov za roky 2013-2017. Cieľom materiálu je informovať o tvorbe systému SKKR a NSK a následne o Priraďovacej správe Slovenského kvalifikačného rámca voči Európskemu kvalifikačnému rámcu (EKR).

Spracovanie predkladaného materiálu bolo konzultované so zahraničnými expertmi o našom systéme kvalifikácií. Aktualizovaná verzia priraďovacej správy SKKR voči EKR bola predložená EK v septembri 2017. Poradná skupina EK pre EKR 4.10.2017 odobrila informáciu o stave implementácie Slovenského kvalifikačného rámca SKKR - Priraďovacia správa SKKR voči EKR (aktualizovaná verzia 2017), ktorá je súčasťou materiálu v anglickom jazyku s názvom **„**Referencing Report of the Slovak Qualifications Framework to the European Qualifications Framework – update 2017“. V správe popísané aktivity boli akceptované ako jasné, transparentné a dôveryhodné pre ostatné členské štáty EÚ.

Správa pozostáva z 3 hlavných častí a príloh:

* Prvá časť je popisom slovenského vzdelávacieho systému, všetkých jeho úrovní od predškolskej po terciárnu úroveň, ako aj systém ďalšieho vzdelávania. Táto kapitola uvádza krátke charakteristiky typov programov, spôsobov realizácie a certifikačných a akreditačných postupov na Slovensku. Schéma úrovní vzdelávania a dosiahnutého stupňa vzdelania v systéme vzdelávania poskytuje nový pohľad na systém kvalifikácií v SR.
* Druhá časť popisuje Slovenský kvalifikačný rámec. Obsahuje históriu a proces jeho vývoja; princípy SKKR, charakteristické znaky a funkcie; jeho štruktúru a typy kvalifikácií. Vysvetľuje tiež úlohu a funkcie Národnej sústavy kvalifikácií.
* Tretia časť je podrobným vysvetlením realizácie desiatich kritérií stanovených v odporúčaní o EKR ako súčasť referenčného procesu.
* Posledná časť materiálu sa venuje plánom do budúcnosti, ktorý popisuje najnovší vývoj na Slovensku, najmä vo svetle začínajúcej národnej reformy vzdelávania. Záver materiálu konštatuje ambicióznosť procesov zavedenia a plnej implementácie SKKR.
* Prílohy tvoria samostatnú časť správy. Obsahujú podporné materiály, príklady a dokumenty na objasnenie hlavnej časti správy (napr. deskriptory SKKR, vybrané kvalifikácie zahrnuté do NSK, informácie o systéme duálneho vzdelávania na Slovensku, súhrn troch analýz o SKKR a NSK vykonaných v roku 2016).

Predkladaný materiál je informatívneho charakteru, neprešiel medzirezortným pripomienkovým konaním.

1. **Stanovisko KOZ SR**

V kontexte schvaľovania Návrhu európskeho odporúčania o Európskom kvalifikačnom rámci (EKR) boli odbory iniciátorom európskeho referenčného modelu za zvýšenie prehľadnosti v oblasti vzdelávania a podpory individuálneho voľného pohybu v zmysle uľahčenia uznávania dosiahnutého vzdelania, nielen formálneho. KOZ SR sa principiálne zasadzovala za komplexnú sústavu kvalifikácií na národnej úrovni ako akceptovanú súčasť EKR. Členské odborové zväzy a KOZ SR boli aktívnym partnerom národného projektu tvorby NSK.

**Z pohľadu KOZ SR za zásadné považujeme a očakávame, že inovačné impulzy vychádzajúce z NSK budú mať konkrétne prínosy pre ľudí.**

Vzhľadom na vysokú dynamiku spoločnosti, najmä pracovného prostredia, bude nevyhnutné, aby viditeľné a individuálne využitie všetkých dosiahnutých vzdelávacích výsledkov, aj ďalšieho vzdelávania, resp. školení a zručností získaných na pracovisku, prinieslo nové príležitosti pre slovenských občanov a dokázalo tak rôznorodý potenciál slovenských zamestnancov bez ohľadu na to, či tieto zručnosti získali a využijú na Slovensku alebo v inej krajine EÚ.

**KOZ SR očakáva, že výsledky NSK budú náležite legislatívne zapracované a aj v kontexte Národnej sústavy povolaní (NSP) vytvorený nový katalóg pracovných činností a odmeňovania.**

Na Slovensku je formálne vzdelanie a kvalifikácia preferovaným základom hodnotiaceho systému, čo však v súčasnosti vo väčšine prípadov má len informatívnu vypovedaciu hodnotu, aj to len pri začatí práce absolventov. KOZ SR preto považuje za dôležité a nevyhnutné, aby zlučovanie výsledkov celého spektra vzdelávacieho procesu - formálneho, neformálneho, informálneho do rámcov - dosiahlo mnohostranne vytýčené ciele NSK, SKKR, EKR. Na národnej a medzinárodnej úrovni považujeme za potrebné zabezpečiť, aby slovenský vzdelávací systém a proces schvaľovania dokázal, že slovenský občan v EÚ je na spoločnom, spoľahlivom a kvalitnom postupe schvaľovania kvalifikácie formálneho, neformálneho, vzdelania, resp. certifikácie ďalšieho vzdelávania, adekvátnej kvality.

**V kontexte oboch systémov - NSP, NSK - považujeme za potrebné urýchlené spustenie činnosti existujúcich sektorových rád, nakoľko v súčasnosti sú prakticky nefunkčné a nemajú podporu pre svoje aktivity v rámci projektov MPSVR SR ani MŠVVŠ SR.**

Ako bolo zdôraznené, KOZ SR podporuje komplexný a predovšetkým v praxi pre ľudí využiteľný systém vychádzajúci či už z NSP alebo NSK, resp. SKKR v kontexte EKR, ktoré za roky ich prípravy, tvorby a predovšetkým ďalšej implementácie požadovali a naďalej budú vyžadovať iniciatívnu účasť všetkých strán - štátnej správy, vzdelávacích inštitúcií (aj neformálnych) a sociálnych partnerov.

1. **Závery a odporúčania**

KOZ SR odporúča Informáciu o stave implementácie Slovenského kvalifikačného rámca SKKR a Národnej sústavy kvalifikácií v kontexte celoživotného vzdelávania v SR zobrať na vedomie.